Mikloško, Jozef, poslanec NR SR (2014-06-11):
Vážený pán predseda parlamentu, vážení kolegovia, kolegyne, tak už neviem, či to stihnem všetko do dvanástej, ale určite aspoň moje vstupné slovo by mohlo odznieť. A už som mal strach, že kávu, ktorú som si pred chvíľou dal, som nepotreboval, lebo nedôjdem do rozpravy. Predkladáme novelu zákona č. 355/2007 o ochrane, podpore a rozvoji verejného zdravia v súvislosti s odškodnením osôb poškodených očkovaním. Nie je to pre mňa nová téma, venujem sa jej relatívne dosť dlho, no, i stretnutí s ľuďmi z jednej aj z druhej strany, s občianskymi hnutiami, ale aj s lekármi. Dal som dve interpelácie pani ministerke zdravotníctva na túto tému, prvá sa týkala povinného očkovania a druhá sa týkala návrhu na zriadenie komisie pre sledovanie nežiaducich účinkov očkovania. Na tú prvú mi veľmi konštruktívne odpovedala a na tú druhú ešte len odpoveď čakám. Chcel by som vám povedať, že náš námet vznikol z hromadnej pripomienky, ktorú viacerí odborníci aj občianske združenia dali k tomuto zákonu, spísali ho, a teda boli sme na rozpakoch, či spravíme nový zákon v súvislosti s týmto, alebo spravíme novelu k zákonu č. 355. Rozhodli sme sa pre ten druhý prípad. Konštatujem, že v súčasnosti sa u nás odškodňuje z mnohých dôvodov, od meškania vlaku, lietadla cez choroby z povolania až po uhryznutie medveďom. Iba nežiaduce poškodenia zdravia po očkovaní sa neodškodňujú. Dohovor o ľudských právach a biomedicíne hovorí, citujem, že: „Osoba, ktorá utrpela neprimerané poškodenie ako výsledok zákroku, má nárok na spravodlivé odškodnenie podľa podmienok a postupov stanovených zákonom.“ Takýto zákon však u nás chýba pri povinnom očkovaní, ktoré je nariadené a v prípade nepodrobenia sa je aj sankcionované. Občania odmietajúci povinné očkovanie sú sankcionovaní napriek tomu, že využili svoje právo informovaného súhlasu a so zákrokom nesúhlasili. Výnimky, v ktorých sa nevyžaduje informovaný súhlas, sú však len štyri príčiny. Napríklad neodkladná starostlivosť, ak nemožno včas získať informovaný súhlas, ale ho možno predpokladať. Za druhé ochranné liečenie uložené súdom podľa osobitného predpisu. Za tretie ústavná starostlivosť, ak ide o osobu, ktorá šíri prenosnú chorobu, ktorá závažným spôsobom ohrozuje jej okolie. A za posledné, ak ide o ambulantnú starostlivosť alebo ústavnú starostlivosť o osobu, ktorá v dôsledku duševnej choroby ohrozuje seba a svoje okolie. Pretože očkovanie nespadá pod žiadnu z týchto možností, je potrebné vyriešiť tento rozpor zákonom. Nastolená téma kriminalizovania občanov nie je správnou cestou, ako zabezpečiť očkovací program. Súčasný právny poriadok Slovenskej republiky neumožňuje osobe poškodenej očkovaním účinne sa domôcť svojich práv. Dokazovanie, žaloba či znalecké posudky, ich cena je od 300 až do 500 eur, sú pre poškodeného človeka, ktorý zápasí so zdravotnými problémami vlastnými alebo svojho dieťaťa, finančne neúnosné. Za existencie Slovenska ešte nikto nevyhral takýto súdny spor a nebol odškodnený za poškodenie zdravia povinným očkovaním. Podaním informovaného súhlasu občan súhlasí so zdravotným zákrokom a prehlasuje, že bol poučený o prípadných rizikách a tým na seba preberá zodpovednosť za svoje rozhodnutie. Nečudo, že počet rodičov, ktorí majú obavy z nežiaducich účinkov očkovania, stúpa. Taký príklad takéhoto nebezpečného očkovania je napríklad BCG vakcína proti tuberkulóze, kedy na štvrtý deň života boli očkovaní novorodenci bez vedomosti o stave ich imunitného systému. Bolo bežnou praxou, že toto očkovanie prebehlo v pôrodnici bez poučenia a informovaného súhlasu rodičov. Jedných z dôvodov zrušenia povinného očkovania BCG vakcínou boli početné závažné nežiaduce účinky, ktoré poznačili zdravie tých najmenších aj doživotne. Je všeobecne známe, že len zlomok nežiaducich účinkov vakcíny je hlásený, a preto aj systém odškodňovania by mohol prispieť k väčšej bezpečnosti v dôvere vo vakcíny a zvýšenie povedomia odbornej a laickej verejnosti. Od roku 2006 Štátny ústav pre kontrolu liečiv zaregistroval pomerne veľké počty hlásení o nežiaducich účinkoch vakcín. Napríklad na vakcínu BCG, o ktorej som hovoril, je 1 406 prípadov, na iné vakcíny 323, z toho závažné dôsledky boli 293. BSG vakcína sa preto na Slovensku stala nepovinná, alebo povinná len do 31. decembra 2011. Je zaujímavé, že v členských štátoch Európskej únie aj v Amerike majú prepracovaný systém odškodňovania po očkovaní. Napríklad v USA majú transparentný verejný systém odškodňovania. Finančné prostriedky použité na odškodnenie tzv. úrazov z očkovania sú čerpané z fondu, ktorý je napĺňaný zo spotrebnej dane na vakcínu, ktorá je vo výške 0,75 dolára za jednu chorobu vo vakcíne. V USA od roku ´89 do marca 2014 bolo riešených 15 096 prípadov poškodenia zdravia očkovaním, z toho bolo 3 540 prípadov odsúhlasených a 9 735 zamietnutých. Za toto obdobie bolo poškodeným vyplatené 2,6 mld. amerických dolárov. Ten zoznam tých indikácií a tú tabuľku odškodnenia a presné časy, kedy môže nastať toto poškodenie atď., tuná mám pre zaujímavosť pri sebe. Vieme, že americké zdravotníctvo má svoje vážne problémy, ale tento problém je tam naozaj vyriešený v prospech občanov. Záverom. Keďže negatívne dôsledky očkovania sú podľa vyjadrenia odborníkov ojedinelé, ale sú, zákon nepredpokladá vysoké nároky na verejné financie. Odhadovaná výška je asi 66-tisíc eur ročne. Je možnosťou zdroja financovania, ktoré by znížil alebo celkom zastavil nárok na štátny rozpočet, by bolo zriadenie fondu odškodnenia osobitným zákonom, do ktorého by sa, tak ako napríklad v USA, z ceny každej vakcíny výrobcom alebo distribútorom vakcíny odovzdávalo zákonom stanovené napríklad 1 % z ceny vakcíny bez DPH. Ďakujem. A v druhom kole sa ešte nakrátko prihlasujem do rozpravy. (Potlesk.)